Hlina, Alojz, poslanec NR SR (2015-09-30):
Vážený pán predseda, vážený pán minister, vážené kolegyne, kolegovia, v krátkom čase som tu opäť, tak jak som sľúbil. Prečítam pozmeňujúci návrh, ktorý je fakt dobrý pozmeňujúci návrh. Je to v zásade pozmeňujúci návrh, ktorý bol predložený pred rokom a pol, potom bol následne predložený spoločne s pánom Radošovským. Teraz ho predkladáme spolu s pánom Zajacom a spolu s pánom Radošovským. Tento pozmeňujúci návrh hovorí o tom, že ktoré základné potraviny by mali byť vyňaté, respektíve prevedené do množiny, v ktorej je znížená sadzba DPH, desaťpercentná. Pri výbere týchto potravín sme vychádzali z dobrej viery, ale aj z logiky veci. Z dobrej viery, aj z logiky veci. A logika veci hovorí, že niektoré potraviny už z povahy, ich povahy sú základné. Čiže neviem, čo predloží pán spravodajca, stále, stále len sa domnievame, čo predloží. Ja už fakt skôr budem vedieť, kto zabil Kennedyho, ako ten váš slávny návrh zákona. Len sa, takú malú úvahu si dovolím. Že čo je dôvodom toho tajnostkárstva? Nechápem. Že sa bojíte, že vám to rozcupujeme, alebo že, nechápem, že prečo, že v čom je problém ako? Podľa mňa je to aj nekorektné, hej, že proste to takto robíte. Nepáči sa mi celkom ten postup, ale nevadí, však vy ste tvorcom hry. My sa len jej prispôsobujeme. Takže ak dovolíte, predložím tento pozmeňovací návrh, ktorý je dobrý, ktorý už tu zaznel, nebol politický, a hlavne, načo chcem upozorniť, že on to v zásade nerieši, ale doporučujem to našim kolegom, to, čo tu aj odznelo, že už nech to dopadne, ako chce, alebo nech to dopadne tak, ako si to naši ľudia zaslúžia, konečne. Lebo naši ľudia si zaslúžia platiť zníženú DPH tak, ako platia slušné krajiny v Európe, ale neurobte z toho fakt, že politický zápas a neurobte z toho vašu vlajku a nevykrikujte, jak ste zachránili svet a nehrajte cynickú hru s ľuďmi, že to nastavíte tak, že po Vianociach. Prosím vás, na to apelujem. Prípadne aj na občanov sa obrátim. Tá hra, ktorá sa s vami hrá, že vám vyberú nejaké potraviny, zažijete si päťkrát z päť minút dvanásť, neviem koľko relácií V politike, ja už to poznám, čo tam všetko bude, a o záchrane sveta a priľahlých dedín. Všetko sa dozviete, že kto za to môže, že SMER to vyriešil, SMER to urobil. Prosím vás, ale ten cynizmus je, viete v čom? Že tá znížená sadzba z DPH môže platiť od 1. novembra, môže platiť od 1. novembra, ale SMER urobí to, že bude platiť od 1. januára. A na to by som prípadne obrátil pozornosť aj verejnosti, že tí, my, čo máme také trošku kritickejšie myslenie, si povieme, že prečo. V čom je tá pohnútka? Či dva mesiace chcú chrániť štátny rozpočet, hej, že keby to spustili o dva mesiace skôr, že aký brutálny dopad by to malo na štátny rozpočet. Z pohľadu toho, o čom sa my tu rozprávame, nulový, hej. Z toho by to malo nulový. Malo by to však dopad na to, že by to tí ľudia mohli teoreticky zabudnúť. Viete, to je kŕmna dávka. My poľnohospodári sme mali, my sme to mali, aj predmet, intenzívny chov ošípaných sa to volalo. A prepáčte, aby, nepochopte to v zlom, ale proste vy kŕmite tú ošípanú na malom priestore, v obmedzenom vizuálnom prostredí, nech čo najmenej vidí aj denného svetla, lebo potom je moc chytrá, a kŕmite ju presne tak, aby do určitého, čo najkratšieho momentu bola čo najvykŕmenejšia. Ale nie moc, lebo potom už to znižuje kvalitu. A SMER nastavuje kŕmne dávky, výživové dávky, volebné dávky, on vám nastavuje volebné dávky. Vážení, všimnite si, teraz pred Vianocami naši dôchodcovia dostanú vratku za plyn. Richter im pošle tých 12 euro, to zvýšenie za vianočný. Proste SMER je v tomto génius, len je to jedna studená a cynická hra na volebný výsledok. Kŕmne dávky jak pri intenzívnom chove, naozaj kŕmne dávky. Viete, keby ste naraz dostali tú kŕmnu dávku, tak to ne-ne, pán Zsolt Simon vie, o čom hovorím, tak to nesplní ten účel. Vy ju musíte rozložiť v čase a priestore. Čiže SMER sa rozhodol nepomáhať ľuďom naraz a viac, ale postupne. Aby proste ten efekt, ktorý sa očakáva, že 5. marca si všetci z podvedomia vylovia, že kto im pomohol. Proste je to jedna studená, bezcitná, cynická hra na volebný výsledok. Studená, bezcitná hra. Takto vám to nastavili. Poslednú kŕmnu dávku, poslednú kŕmnu dávku naši občania dostanú po Vianociach 1. 1. Všetci vieme, všetci vieme, ako to vyzerá v januári. Všetci vieme. V decembri sa všetci trošku rozbehneme, dovolíme si viac, kúpime viac. Kedy, keď nie na Vianoce? Proste ľudia, aj tí, čo majú menej, tak chcú mať v tom hrnci v decembri viac. Proste taká, tak je to kultúrne a historicky nastavené. Všetci sa v decembri rozbehneme o niečo viac. Kedy má význam dať nižšiu DPH? Vtedy, keď nakupujete viac. SMER to neurobí. SMER to urobí vtedy, keď je senzitivita na ceny najvyššia. A najvyššia senzitivita na pokles cien bude v januári, lebo všetci budú, všetci budú unavení z decembra aj finančne. Proste ja to poznám. To je najťažšie, január je najťažší. Vyčerpaní, aby, aby dožili do, do toho, do toho pätnásteho, kedy začnú chodiť výplaty, a v ten moment SMER udrie. V ten moment SMER udrie. Čo na tom, že 1. 1. budú musieť tisíce prevádzok prestavovať kasy?! Čo na tom? Koho by to zaujímalo? Že 1. 1.? Jak je nejaký zlý dátum na prestavovanie týchto, tak je to 1. 1. Tých technikov, príplatky, neviem aké, to všetci vieme. SMER to nezaujíma. SMER zaujíma len jedna jediná vec, aby posledná kŕmna dávka prišla načas. Aby nehrozilo riziko, že zabudnú do volieb. Naozaj, vážení občania, hrajú jednu hnusnú, cynickú, studenú hru s vami. Znížená sadzba na DPH na potraviny, už ktovie, aké budú, také budú, môže platiť od 1. novembra. Prosím vás, keď stretnete niektorého z týchto kolegov, tuná usmievavých, fešákov, keď ich stretnete, tak sa ich spýtajte, že prečo to je od 1. januára? V čom je logika veci? Že načo to malo vplyv? Prečo to nebolo o dva mesiace skôr? Prečo ste mi nepomohli si kúpiť, dobre, kapustu tam asi nedáte, ale, ale to mäso? Potom si ho zaúdia, alebo proste z tých, ja už vlastne neviem, čo tam máte, ale niečo z toho, čo sa do hrnca dáva na štedrovečernú kapustnicu, niečo z toho tam asi bude. Prečo ste to nedovolili už vtedy? Prečo hráte túto studenú, cynickú hru? Tak im povedzte pravdu, pán Gašparovič, nie ten prezident, vy, pán Gašparovič, povedzte pravdu vašim voličom u vás v Grobe. Povedzte im pravdu: Vážení, my sme vám to nemohli dať naraz, bo by ste zabudli, lebo my vám v decembri pošleme pár euričkov za plyn. Hej? To budú dve, tri tlačovečky, dva-, trikrát do V politike, do krokov, či jak sa to volá, za päť minút dvanásť. My sme vám to nemohli dať naraz. Vy ste nevďačný a zábudlivý ľud, lebo vy by ste na to zabudli. To je dôvod. My sme vám to museli dať v januári. Povedzte ľuďom konečne pravdu. Taká je pravda, taká je pravda. Ak dovolíte, prečítam ten pozmeňovací návrh. Pozmeňujúci návrh poslancov Národnej rady Slovenskej republiky Pavla Zajaca, Alojza Hlinu a Mariána Radošovského k vládnemu návrhu zákona č. 222/2004 Z. z. o dani z pridanej hodnoty v znení neskorších predpisov, parlamentná tlač 1569. Bod 1. V čl. I sa za bod 38 vkladá nový bod 39, ktorý znie: „39. V prílohe č. 7 „Zoznam tovarov so zníženou sadzbou dane“ sa za číselný kód Spoločného colného sadzobníka „9619 00 – Hygienické vložky a tampóny, detské plienky a prebaly pre deti, a podobné výrobky, z akéhokoľvek materiálu – určené len na inkontinenciu“ vkladajú číselné kódy Spoločného colného sadzobníka „0201 – Mäso z hovädzích zvierat, čerstvé alebo chladené„, “0202 – Mäso z hovädzích zvierat, mrazené“, „0203 – Mäso zo svíň čerstvé, chladené alebo mrazené“, „0204 – Mäso z oviec alebo kôz, čerstvé, mrazené alebo chladené“, „0206 – Jedlé droby z hovädzích zvierat, svíň, oviec, kôz, koní, somárov, múl alebo mulíc, čerstvé, chladené alebo mrazené“, „0207 – Mäso alebo jedlé droby, z hydiny položky 0105, čerstvé, chladené alebo mrazené“, „030191 – Živé ryby – pstruhy (Salmo trutta, Oncorhynchus mykiss, Oncorhynchus clarki, Oncorhyn“), „0301 9300 – Živé ryby – Kapry“, to asi nemusím, asi čítať, „030211 – Ryby čerstvé alebo chladené – Pstruhy“, „0302 – Ryby čerstvé alebo chladené – Kapry",  „0303 14 – Ryby mrazené – Pstruhy“, „3032500 – Ryby mrazené – Kapry“, „0401 – Mlieko a smotana, nezahustené ani neobsahujúce pridaný cukor ani ostatné sladidlá“, „0405 10 – Maslo“, „0407 21 00 Ostatné čerstvé vajcia: Z hydiny druhu Gallus domesticus“, „0701 – Zemiaky, čerstvé alebo chladené“, „0702 00 00 – Rajčiaky, čerstvé alebo chladené“, „0703 – Cibuľa, šalotka, cesnak, pór a ostatná cibuľová zelenina, čerstvá alebo chladená“, „0704 – Kapusta, karfiol, kaleráb, kel a podobná jedlá zelenina rodu Brassica, čerstvá alebo chladená“, „0705 – Hlávkový šalát a čakanka, čerstvé alebo chladené“, „0706 – Mrkva, repa, cvikla, kozia brada, zeler buľvový, reďkev a podobné jedlé korene, čerstvé alebo chladené“, „0707 00 – Uhorky šalátové a uhorky nakladačky, čerstvé alebo chladené“, „0708 – Strukoviny, lúpané alebo nelúpané, čerstvé alebo chladené“, „0709 – Ostatná zelenina, čerstvá alebo chladená“, „0807 11 – Vodové melóny“, „0808 – Jablká, hrušky, duly, čerstvé“, „0808 30 – Hrušky“, „0809 – Marhule, čerešne, višne, broskyne (vrátane nektáriniek), slivky a trnky, čerstvé“, „0810 10 00 – Jahody“, „0810 20 – Maliny, moruše, černice a ostružinové maliny“, „0810 30 – Čierne, biele alebo červené ríbezle a egreše“, „0810 40 – Brusnice, čučoriedky a ostatné plody Vaccinium“, „0905 1000 – Chrumkavý chlieb“ a „2201 – Vody, vrátane prírodných alebo umelých minerálnych vôd a sýtených vôd, neobsahujúce pridaný cukor alebo ostatné sladidlá ani ochucujúce látky; ľad a sneh“.“ Koniec pozmeňováku. Odôvodnenie som povedal, len doplním. Ak sa niektoré formulácie zdali také zvláštne, to nieže by som ich ja tam chcel, ale to je colný sadzobník a ten nepustí, hej? A preto my, naozaj my sme sa potrápili aj s tými rybami. Preto ma zaujíma, ako vy chcete, lebo aj v deklarácii som zachytil, že my máme uvedené chrumkavý chlieb a vy chcete mať, nejaký, že čierny, slnečnicový. To sa tiež nedá. Hej? Lebo buď máte tú jednu kategóriu colného sadzobníka a tá je vlastne definovaná ako chrumkavý chlieb a potom je iná kategória colného sadzobníka, kde sú tie pečivárenské výrobky, a tam sa to už, môžu byť pomaly aj oblátky v kostole. Čiže nie je to preto, že, že sme si chceli vymyslieť nejaký, že chrumkavý chlieb, ale preto, že to je položka colného sadzobníka, ktorú rešpektujete, ktorú vy nemeníte. Hej? Je tam to, čo tam má byť. Je tam čerstvé mäso, chladené, mrazené. Prečo mrazené, sme sa o tom bavili. Je tam maslo, je tam ovocie, základné ovocie, neni sú tam ananásy, je tam ovocie z našej proviniencie, ako sa hovorí. To je druhá vec, že už tu poriadne ovocie nikde nerastie, ale a na nejakom ovocí sme boli odchovaní. A je tam aj zelenina našej proviniencie, hej. Čiže to je zelenina, ktorá sa bežne vyskytuje v strednej Európe. Sú tam zemiaky. Viete, nie všetci sa napchávajú kaviárom ako tuná naši kolegovia, sú regióny, kde žijeme zo zemiakov. U nás na Orave sa hovorilo, dá sa život prežiť aj na zemiakoch, na kapuste. Nie je to bohviečo, ale dá. Čiže patrí to k tým základným potravinám. A naozaj ľudia, kopa ľudí na takýchto potravinách prežilo a dožilo. A je tam voda. Ja si tiež myslím, že voda, voda by nemala mať daňové zaťaženie 20 percent. Hej? Daňové zaťaženie. Ale zase tá základná voda, to znamená nie Coca-Cola, ale tá základná, základná voda. Ja si myslím, že tento návrh je veľmi dobrý nielen preto, že ho predkladáme my, ale naozaj je veľmi dobrý. A je to, čo v zásade môžete urobiť. Vy nemôžte vyčarovať niečo iné. Vy môžete len doniesť adaptáciu tohto. Hej? Že tam vy nedáte zeleninu a ovocie, tak to prípadne skúste odôvodniť. Ďakujem veľmi pekne.